《言归》
宋代·郭祥正

休欤归乎，何为而言哉。予七龄而孤兮，托慈育以苟生。

捉手以笔兮，口授以经。绪先子之素训兮，夜未央而丁宁。

既束发以就学兮，入必问其与游。闻道之进兮，曰使我以忘忧。

课蚕而织兮，纫衣以先汝。使弗坠业兮，我劳而汝处。

慨薄德之眇末兮，今愈壮而不扬。吾母耄兮，恋故乡。

虽得邑而禄兮，曾寤寐之弗遑。与音问之吉兮，孰若朝夕而在傍。

谁絷予足兮，眷白云之徜徉。还印绶于有司兮，贤守足以往诉。

将俟代而返兮，念岁月之云暮。休欤归乎，春山崺崺，春水瀰瀰，春蒲濯濯，春鱼尾尾。

吾亲在前，吾子在后，饮甘涤洁，以介眉寿。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。